**Grozījumi Pacientu tiesību likumā**

Izdarīt Pacientu tiesību likumā (Latvijas Vēstnesis, 2009, 205. nr.; 2011, 202. nr.; 2012, 190. nr.; 2013, 21., 191., 211. nr.; 2017, 259. nr.; 2018, 225. nr.; 2020, 244. nr.; 2022, 63., 120. nr.; 2023, 75. nr.) šādus grozījumus:

1. Aizstāt 5. panta astotajā daļā vārdus "vai tuvāko radinieku" ar vārdiem "personu, par kuru ar pacientu Fizisko personu reģistrā ir iekļautas Fizisko personu reģistra likuma 11. panta pirmās daļas 36. punktā noteiktās ziņas (turpmāk – partneris) vai tuvāko radinieku".

2. 7. pantā:

aizstāt pirmajā daļā vārdus "bet, ja tāda nav, — pilngadīgam un rīcībspējīgam tuvākajam radiniekam šādā secībā" ar vārdiem "partnerim, bet, ja tāda nav, — pilngadīgam un rīcībspējīgam tuvākajam radiniekam šādā secībā";

aizstāt otrajā daļā vārdus "tuvākais radinieks vai" ar vārdiem "partneris, tuvākais radinieks";

izteikt septīto daļu šādā redakcijā:

"(7) Ja pacients nav norādījis personu, kura ir tiesīga viņa vietā piekrist ārstniecībai vai atteikties no tās, un pacientam nav laulātā, partnera, tuvāko radinieku, likumiskā pārstāvja vai pacients rakstveidā aizliedzis laulātajam, partnerim vai tuvākajiem radiniekiem viņa vietā pieņemt lēmumu, tad lēmumu par ārstniecību, kas vislabvēlīgāk ietekmētu pacienta veselības stāvokli, pieņem ārstu konsilijs."

3. Aizstāt 11. panta otrajā daļā vārdus "vai tuvākajiem radiniekiem" ar vārdiem "partnerim vai tuvākajiem radiniekiem".

Likums stājas spēkā 2024. gada 1. jūlijā.